Pri nehode prišlo o život dvanásť ľudí vrátane štyroch maloletých a ďalších dvadsať ľudí previezli so zraneniami do nemocnice. "Slová môžu len ťažko vyjadriť bolesť a smútok nad zmarenými životmi. Dovoľte mi, aby som vám, vo svojom mene aj v mene českej verejnosti, vyjadril hlbokú sústrasť. V tejto pohnutej chvíli sme myšlienkami s vami," uviedol v sústrastnom telegrame Zeman.
Maďarský prezident vyjadril úprimnú sústrasť rodinným príslušníkom a priateľom obetí. Zraneným želá čo najskoršie uzdravenie. V Jelenci, kam autobus smeroval, je podľa webstránky obce približne štvrtina obyvateľov maďarskej národnosti.
Predseda maďarskej vlády Viktor Orbán vyjadril v stredu v liste adresovanom slovenskému premiérovi Petrovi Pellegrinimu sústrasť v súvislosti s tragickou nehodou autobusu pri Nitrianskych Hrnčiarovciach. Podľa tlačovej agentúry MTI o tom informoval hovorca maďarského ministerského predsedu Bertalan Havasi. "V mene maďarskej vlády a Maďarov chcem vyjadriť sústrasť a podporu v týchto ťažkých hodinách. Modlíme sa za smútiace rodiny a za uzdravenie zranených," napísal Orbán v liste svojmu slovenskému kolegovi.